একই দিনের অন্য প্রতিবেদন ‘বিপদ জেনেও পেটের টানে বর্জ্যে বন্দি ওঁরা’ পড়ে আতঙ্কিত হলাম। ই-বর্জ্য ‘‘পুড়িয়ে ব্যবহারযোগ্য যন্ত্রাংশ উদ্ধার’’ করার সময় সিসা, পারদ, ক্যাডমিয়াম, ক্লোরিন ও ব্রোমিন— বিপজ্জনক পদার্থগুলো বাতাস, জল ও খাবারের মাধ্যমে প্রবেশ করে এই কাজে যুক্ত মানুষের শরীরে। অথচ ই-ওয়েস্ট (ম্যানেজমেন্ট) রুলস ২০১৬-তে সুস্পষ্ট ভাবে বলা আছে, ইলেকট্রনিক পণ্য উৎপাদককে ‘এক্সটেন্ডেড প্রডিউসার রেস্পন্সিবিলিটি’–র আওতায় আনা হয়েছে। ওই নিয়মে বলা আছে, উৎপাদককেই ইলেকট্রনিক বর্জ্য সংগ্রহ করে তা তুলে দিতে হবে দূষণ নিয়ন্ত্রণ পর্ষদের লাইসেন্সপ্রাপ্ত ভেন্ডরকে। উদ্দেশ্য: কোনও মতেই যাতে ইলেকট্রনিক বর্জ্য অসংরক্ষিত ক্ষেত্রে চলে না যায়। কিন্তু বাস্তবে তা হচ্ছে কই?